

ОБЯСНИТЕЛЕН МЕМОРАНДУМ

1. Предмет на предложението

Настоящото предложение се отнася до решението за установяване на позицията, която трябва да се заеме от името на Съюза в рамките на Съвета на Международната организация по кафе във връзка с предвиденото приемане на продължаването на срока на действие на Международното споразумение по кафето (МСК) от 2007 година.

2. Контекст на предложението

2.1. Международното споразумение по кафето от 2007 година

Международното споразумение по кафето от 2007 година (наричано по-нататък „МСК“ или „споразумението“) цели да се гарантира засилено международно сътрудничество по отношение на свързаните с кафето глобални въпроси и други въпроси в тази връзка, да се осигури форум за междуправителствени консултации относно кафето и начините за подобряване на световната търговия с кафе, да се улесни търговията чрез събиране и предоставяне на информация за световния пазар на кафе и да се насърчи повишеното търсене на кафе в световен мащаб. Не на последно място основна цел на споразумението е да насърчи членовете да развиват устойчив сектор на кафето в икономическо, социално и екологично отношение. Споразумението беше подписано през 2007 г. и влезе в сила на 2 февруари 2011 г. за срок от десет години (до 1 февруари 2021 г.). Съгласно член 48 действието на споразумението може да бъде продължено за максимален срок от осем години.

Европейският съюз е страна по споразумението[[1]](#footnote-1).

2.2. Съветът на Международната организация по кафе

В член 9 от МСК за върховен орган на Международната организация по кафе е посочен нейният Съвет, който отговаря за изпълнението на всички функции, необходими за изпълнение на разпоредбите на МСК. Съветът се състои от всички членове на Организацията (член 8 от МСК). Съгласно член 48, параграф 3 от МСК Съветът може да реши да продължи срока на действие на споразумението след датата на изтичане на срока му на действие за един или повече последователни периоди, чиято обща продължителност не надхвърля осем години. В член 14 от МСК се постановява, че по принцип всички решения на Международната организация по кафе се вземат с консенсус. В случай че няма консенсус, решенията се вземат с разпределено мнозинство от гласовете.

Съгласно член 12 от МСК членовете на Международната организация по кафе притежават общо 2 000 гласа. Всеки член на Международната организация по кафе притежава определен брой гласове, който се адаптира ежегодно от Съвета съгласно критерии, определени предварително в МСК. Разпределението на гласовете определя и вноската на даден член (член 20, параграф 2 от МСК). Понастоящем Съюзът е най-големият донор в Международната организация по кафе.

2.3. Предвиденият акт на Съвета на Международната организация по кафе

През 2019 г. Международната организация по кафе създаде работна група за преразглеждане на МСК.

На своето 126-о заседание, проведено на 4 и 5 юни 2020 г., Съветът на Международната организация по кафе препоръча да се продължи срокът на действие на МСК след изтичането на настоящия му срок на действие. Това ще осигури възможност за по-съществено преразглеждане в бъдеще.

На своето 127-о заседание, което ще се състои от 7 до 11 септември 2020 г., Съветът на Международната организация по кафе трябва да приеме решение относно продължаването на срока на действие на МСК от 2007 г. („предвидения акт“).

Целта на предвидения акт е да се одобри продължаването на срока на действие на МСК от 2007 г.

Предвиденият акт ще стане обвързващ за страните в съответствие с член 14, параграф 3 от споразумението, който гласи следното: „Членовете се ангажират да приемат като задължителни всички решения на Съвета съгласно разпоредбите на настоящото споразумение“.

3. Позиция, която трябва да се заеме от името на Съюза

Целта на настоящото предложение е Съветът да упълномощи Комисията да гласува от името на Съюза в рамките на Съвета на Международния съвет по кафе за продължаване на срока на действие на Международното споразумение по кафето.

Продължаването на действието на МСК за максимален срок от осем години ще предостави на членовете на Международната организация по кафе съответното време, за да определят дали е необходимо МСК да бъде подложено на съществено преразглеждане в бъдеще, което ще бъде насочено към осъвременяването и опростяването на споразумението.

Понастоящем участието на ЕС в Международната организация по кафе е от полза както за Съюза, така и за другите държави, членуващи в организацията, и срокът на действие на МСК може да бъде продължен в този вид. Продължаването на срока на действие на споразумението след 2021 г. и работата по осъвременяването му ще доведе до подновяване на ангажимента на членовете и до обсъждане на значението на Международната организация по кафе за посрещането на настоящите предизвикателства. Евентуалното преразглеждане на МСК след 2021 г. ще увеличи потенциално неговата добавена стойност и значението на неговото действие и ще привлече евентуално по-голям интерес към Международната организация по кафе. Следователно продължаването на срока на действие на споразумението е в интерес на Съюза.

4. Правно основание

4.1. Процесуалноправно основание

4.1.1. Принципи

В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на *„позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“*.

Понятието *„актове с правно действие“* включва актове с правно действие по силата на нормите на международното право, които уреждат съответния орган. То включва също така инструменти, които нямат обвързващ характер съгласно международното право, но са *„годни да окажат съществено въздействие върху съдържанието на приеманата от законодателя на Съюза нормативна уредба“*[[2]](#footnote-2).

4.1.2. Приложение в конкретния случай

Съветът на Международната организация по кафе е орган, създаден по силата на споразумение, а именно Международното споразумение по кафето от 2007 година.

Актът, който Съветът на Международната организация по кафе има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 14, параграф 3 от МСК.

Предвиденият акт не допълва, нито изменя институционалната рамка на споразумението.

Поради това процесуалноправното основание за предложеното решение е член 218, параграф 9 от ДФЕС.

Предвиденият акт не допълва, нито изменя институционалната рамка на споразумението.

Поради това процесуалноправното основание за предложеното решение е член 218, параграф 9 от ДФЕС.

4.2. Материалноправно основание

4.2.1. Принципи

Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

4.2.2. Приложение в конкретния случай

Основната цел и съдържание на предвидения акт са свързани с общата търговска политика.

Поради това материалноправното основание за предложеното решение е член 207 от ДФЕС.

4.3. Заключение

Правното основание за предложеното решение следва да бъде член 207 от ДФЕС във връзка с член 218, параграф 9 от ДФЕС.

2020/0269 (NLE)

Предложение за

РЕШЕНИЕ НА СЪВЕТА

относно позицията, която трябва да се заеме от името на Европейския съюз в рамките на Съвета на Международната организация по кафе

**СЪВЕТЪТ НА ЕВРОПЕЙСКИЯ СЪЮЗ,**

като взе предвид Договора за функционирането на Европейския съюз, и по-специално член 207 от ДФЕС във връзка с член 218, параграф 9 от него,

като взе предвид предложението на Европейската комисия,

като има предвид, че:

(1) Международното споразумение по кафето (МСК) беше сключено от Съюза с решение на Съвета от 16 юни 2008 г. и влезе в сила на 2 февруари 2011 г.

(2) В съответствие с член 48, параграф 1 от МСК споразумението остава в сила за срок от десет години от датата, на която влезе в сила временно или окончателно, освен в случай на продължаване или на прекратяване на срока му на действие в съответствие с разпоредбите на МСК.

(3) В член 9 от МСК за върховен орган на Международната организация по кафе е посочен нейният Съвет, който отговаря за изпълнението на всички функции, необходими за изпълнение на разпоредбите на МСК. Съгласно член 48, параграф 3 от МСК Съветът може да реши да продължи срока на действие на споразумението след датата на изтичане на срока му на действие за един или повече последователни периоди, чиято обща продължителност не надхвърля осем години. В член 14 от МСК се постановява, че всички решения на Международната организация по кафе се вземат с консенсус.

(4) На своето 127-о заседание, което ще се състои от 7 до 11 септември 2020 г., както и на следващите си заседания Съветът на Международната организация по кафе трябва да приеме решение относно продължаването на срока на действие на МСК от 2007 г.

(5) Целесъобразно е да се установи позицията, която трябва да се заеме от името на Съюза в рамките на Съвета на Международната организация по кафе, тъй като решенията на Съвета на Международната организация по кафе за продължаването на срока на действие на споразумението ще бъдат обвързващи за Съюза.

(6) В интерес на Съюза е да разполага с възможност да участва в МСК до временното или окончателното влизане в сила на ново споразумение, като се има предвид значението на сектора на кафето за редица държави членки и за икономиката на Европейския съюз,

ПРИЕ НАСТОЯЩОТО РЕШЕНИЕ:

Член 1

Позицията, която трябва да се заеме от името на Съюза в рамките на 127-ото заседание на Международния съвет по кафе и на неговите следващи заседания, е следната:

Да гласува в подкрепа на продължаването на срока на действие на Международното споразумение по кафето от 2007 година след датата на изтичане на неговия срок на действие за периоди от по една година, чиято обща продължителност да не надхвърля осем години, или до временното или окончателното влизане в сила на ново споразумение, в зависимост от това коя от двете дати настъпи по-рано.

Член 2

Адресат на настоящото решение е Комисията.

Съставено в Брюксел на […] година.

За Съвета

Председател

1. 2008/579/ЕО: Решение на Съвета от 16 юни 2008 г. относно подписването и сключването от името на Европейската общност на Международното споразумение по кафето от 2007 година (ОВ L186, 15.7.2008 г., стр.12). [↑](#footnote-ref-1)
2. Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64. [↑](#footnote-ref-2)